  Татарстан Республикасы “Лениногрск муниципаль районы” муниципаль берәмлеге 
Лениногорск шәһәренең “4 нче  санлы балалар бакчасы” муниципаль бюджет

 мәктәпкәчә белем бирү учреждениясе.
Зурлар төркмендә  ачык музыка шөгеле конспекты
 «Музыка уен кораллары Патшалыгына сәяхәт» 

Төзеде югары категорияле

 музыка җитәкчесе :

Гиззатуллина Регина Ригель кызы

2020 ел

Максаты: Балаларның музыка уен кораллары турында күзаллауларын киңәйтү һәм гомумиләштерү, балаларның музыкаль башкару иҗатын үстерү өчен уңайлы шартлар тудыру.
Бурычлар:

Белем бирү: 
· Балаларның музыка уен коралларының төрләре турындагы белемнәрен киңәйтү һәм системага салу;

· сүзлек запасын музыкаль терминнар белән баету; 

Үстерү:
     -  балаларда музыка эшчәнлеге аша, музыкаль һәм иҗади сәләтләрен үстерү;
      - ритмны тою сәләтен һәм хәтерне үстерү.

Тәрбияви:

· балаларда музыка уен коралларына карата кызыксыну уяту  һәм аларда уйнарга өйрәнү теләген  тәрбияләү; 

· музыкага мәхәббәт, музыка уен коралларына сакчыл караш тәрбияләү;
Әзерлек эше: Балаларның яшь үзенчәлекләренә туры китереп, музыка уен кораллары белән таныштыру, уйнарга өйрәтү. Музыка уен коралларын  төркемнәргә бүлергә өйрәтү.
Җиһазлар: Музыка уен кораллары: кашыклар, кыңгыраулар, барабан, бубен, өчпочмак, металлофон, маракаслар; тавышлы оркестр өчен җайланмалар -чәй кашыклары, пакетлар, буш пластик шешәләр, бакалея – макарон, ярмалар; проектор, ноутбук, телефон.
Сүзлек: патшалык, металлофон, маракас, кыңгырау.

Музыкаль материал: “Зәлидә” татар халык көе, “Зәңгәр чәчәчк” татар халык җырлы уены, “Күңелле балачак” (Г.Галиева)
Белем бирү эшчәнлеге:

1.Кереш өлеш (1 минут)  (Балалар музыка залына керәләр)
Музыка җитәкчесе: Хәерле көн, балалар, исәнмесез! (а-саpella)
Балалар: Исәнмесез! (а-саpella)
Музыка җитәкчесе: Карагыз әле, балалар, бүген безгә кунаклар килгән. Әйдәгез, алар белән дә исәнләшеп үтик. 
Балалар: Хәерле көн кунаклар, исәнмесез! (а-саpella)
Кунаклар: Исәнмесез! (а-саpella)
2. Төп өлеш: (15 минут) (СМС-сигнал музыкасы яңгырый)
Музыка җитәкчесе: Балалар, бу нинди тавыш? (телефонын ала) безгә СМС – видео-хәбәр килгән икән! Балалар, бу музыка уен кораллары патшасыннан килгән. Карыйк әле!(проекторга карыйлар, патша балаларга эндәшә)
СМС: Исәнмесез музыка яратучы нәни дусларым! Миңа ярдәм кирәк! Мин эшләрем белән сәфәргә киткән идем.Патшалыгымдагы музыка уен кораллары  киштәләрдән төшкәннәр, илебездә көй, бию,уен- көлке яңгырамый. Зинһар, ярдәм итегез!
М. җ.: Балалар, ярдәм итергә барабызмы? (балаларның җавабы) Ләкин  картада  бу патшалык юк. Ничек барып җитербез икән? Ул илгә поездлар да, машиналар да йөрми, самолетлар да очмый.  Безгә тылсым көче генә ярдәм итер һәм  музыка уен коралы ярдәмгә килер. 
Чың-чың килә тавышы
Чишмә кебек яңграшы

Балаларның яраткан

Музыка уен коралы.(Кыңгырау)

Кыңгырауны шалтратыйк
Һәм сәяхәтебезне башлыйк!
(фон музыкасы яңгырый)

М. җ. : Балалар, менә без сезнең белән музыка уен кораллары патшалыгына да килеп җиттек. (“патшалыкка” керәләр)
(Бәрмә музыка уен кораллары йорты )
Карагыз балалар, патшалыктагы музыка уен кораллары буталып беткәннәр, киштәләреннән төшкәннәр.(бозык оркестр тавышы яңгырый) Әйдәгез балалар эшкә керешик. Һәр музыка уен коралын да үз йортына урнаштырыйк. Игътибар белән карагыз әле 1 нче йорт безнең нинди төр музыка уен кораллары йорты икән? Бу йортта бары тик “скрипка” гына утырып калган.

Балалар: Кыллы музыка уен кораллары йорты.
М.җ.: Бик дөрес. Бу йортка без бары тик кыллы музыка уен коралларын гына урнаштырырга тиешбез. 2 нче йорт безнең нинди төр музыка уен кораллары йорты микән? Бу йортта “Барабан” яши?

 Балалар: Бәрмә музыка уен кораллары йорты.

М.җ.: Бик дөрес, бу йортка бары тик бәрмә уен коралларын гына куярбыз.
3 нче йорт нинди музыка уен кораллары йорты? Пианино гына үз киштәсендә калган. 
Балалар: Телле музыка уен кораллары йорты.

М.җ: Дөрес. Бу йортка бары телле музыка уен коралларын гына урнштырырбыз.
4 нче йорт нинди музыка уен кораллары йорты дип уйлыйсыз? Нинди уен коралы моңаеп утыра? 
Балалар: труба.Бу тынлы музыка уен кораллары йорты.

М.җ.: Ә хәзер барлык музыка уен коралларын да үз йортларына урнаштырыйк.(фон музыка)

Рәхмәт сезгә балалар!Хәзер һәр музыка уен  коралы уз киштәсендә яши. Карагыз әле бер киштәбез буш калган. Ә, мин аңладым кем ул киштәдә яши.

Тыңлагыз әле, табышмак әйтәм, нинди музыка уен коралы үз йортын таба алмады икән? 
Ритмга йөрү җиңел,
Бу корал белән бәрсәм.

Кирәк икән атлата,

Кирәк икән йөгертә.(бубен)

Әйдәгез әле эзләп карыйк әле бу музыка уен коралын? (балалар  кәрзиннән музыка уен коралларын табалар,арасыннан  бубенны табып күрсәтәләр)

Дөрес, балалар. Ә менә бу  кәрзиннәрдә нинди төр музыка уен кораллары ?
Балалар: Бәрмә төр музыка уен кораллары. 

М.җ.: Әйдәгез музыка уен кораллары патшалыгына ямь, күңеллелек өстәп музыка уен коралларында уйнап алабыз.Үзегезгә ошаган уен коралларын алыгыз. Музыкаль уенның кагыйдәләрен аңлатып үтәм. Безнең экранда нинди музыка уен коралы күрсәтеләчәк, шул музыка уен коралы гына ритмга сугачак. Һәм темпка игътибар итәбез.Киттек!

Музыкаль интерактив уен: “Күңелле оркестр” (“Зәлидә” т.х.к.)
М.җ.: Булдырдыгыз балалар, бик матур уйнадыгыз, игътибарлы булдыгыз. Ә хәзер инде. Матур, чәчәкле яланыбызда бер ял итеп җырлап- биеп алыйк әле.
“Зәңгәр чәчәчк” җырлы-биюе.

М.җ.: Ә тагын нинди көнкүреш җиһазларыннан музыкаль тавышлар чыгарып була? Әйләнә тирәгә күз салыгыз әле.

Балалар: Кул чәбәкләүдән, тыпырдау тавышы, пакет тавышы, өстәлгә сугып, кашыклар белән сугып.
М.җ.: Ә патшалыкта, музыка уен кораллары ясый торган остаханә дә бар икән.  Кул астында чын музыка уен кораллары булмаса , аларны көнкүреш җиһазлар савытларыннан  да ясап була. Без дә үзебезне чын осталар итеп күз алдына китерик һәм музыка уен коралларын ясап карыйк. Балалар бу өстәлдә нәрсәләр күрәсез?(өстәл янына килеп, ясый башлыйлар)
М.җ.: Бу савытларда төрледән- төрле ярмалар салынган. Үзегезгә ошаганын савытларга салыгыз. Балалар, сез инде хәзер зурлар, ярмаларны авызга капмыйбыз, идәнгә чәчмибез, чиста һәм пөхтә итеп эшебезне башкарыйк. (балалар стаканнарда булган ярмаларны пластик савытларга салалар,м.җ. ярдәм итә, агач тоткычларын куялар, музыкаль фон яңгырап тора, )

Балалар күрсәтегез инде, нинди шалтравыклар ясадыгыз? (балалардан сорау) Тимур, савыт эченә нинди ярма салдың? Шалтратып күрсәт әле?(1-2 балага сорау  бирәм, шалтратып күрсәтә), Илназ , ә син нинди ярма салдың?
Менә безнең музыка уен кораллары әзер булды. Савытлар эченә ярма салып- шалтравыклар ясадык һәм киң пластик савытларга баулар тагып барабан җиткердек. 
М.җ.: балалар сез шундый җитезләр, кыска вакыт эчендә күпме шалтравык ясап өлгердек. Ә хәзер инде, үзебезне чын музыкантлар итеп хис итик, сәхнәгә тезелеп басыйк һәм музыкага кушылып бергә уйнап карыйк.

Ясалма музыка уен коралларныда уйнау: “Күңелле балачак”
 Балалар, булдырдыгыз. Безнең оркестр бик матур килеп чыкты.

Ә бүген ясаган шалтравыкларны үзебез белән  истәлеккә алырбыз, әйдәгез кәрзингә салыйк әле. Музыка уен кораллары патшасы кушкан үтенечен үтәдек хәттә күңел ачып, үзебезгә музыка уен кораллары да җиткердек. Бакчабызга кайтыр вакыт та җиткәндер.

Кыңгырауны шалтратыйк һәм бакчабызга кайтыйк.

3. Йомгаклау: ( 2 минут)
М.җ:  балалар, ә сезгә бүгенге сәяхәтебез ошадымы? Без патшага ярдәм итә алдыкмы? Ничек ярдәм иттек без? Ә музыка уен коралларын ясау ошадымы? Ә өйгә кайткач, әти- әниегезгә ясап күрсәтәчәксезме?
Балалар, сез бик уңганнар һәм тапкырлар икәнсез. Тиз арада барлык музыка уен коралларын үз киштәләренә урнаштырдык, нинди матур музыка уен коралларын җиткердек. Ә хәзер төркемегезгә барып, ясалма музыка уен коралларын иптәшләрегез белән бергә бизәрсез, матурларсыз. Бергә уйнарсыз. Әйдәгез кунакларыбыз белән дә саубуллашыйк.
 Саубулыгыз кунаклар! 
К:  Саубулыгыз! 

(Балалар залдан чыгалар)

